
Isteni optimumszámítás

Teodicea Leibniziana

I.


Két, logikailag egymást követő kérdést test fel Leibniz a világ létezésével kapcsolatban:

1. Cur aliquid existat quam nihil? ~ Miért van valami inkább, mint a semmi?

Ez további két (al)kérdésre bontható:

a) Miért létezik egyáltalán valami? (miért van eleme a világ-halmaznak, miért nem üres?)

b) Miért létezik a világ, mint a létezők összessége? (miért létezik a halmaz?)

Feltétlenül tisztelendő azon alapkérdés föltétele, ami nem szofisztikálja a metafizikai problémát, hanem az elégséges alap elve mentén megválaszolandónak és megválaszolhatónak tartja. Leibnizé az elsődleges érdem.

2. Miért az létezik, ami létezik, miért nem más? Vagy ahogyan a De rerum originatione radicali-ban fogalmaz Leibniz: „miért ez a világ aktuális a lehetségesek közül?”
 Napjaink fogalmazásában:

a) Miért azok a világ-halmaz elemei, amik? Illetve

b) Miért ez a halmaz létezik, miért a dolgok ily’ összessége aktuális, miért nem egy másik?

Ez a kérdés a lehetséges világok közötti választás kérdése.


Az első és a második kérdés szétválasztása Leibniz számára teológiai és filozófiai szempontból egyaránt fontos. Ilyetén ugyanis sikerül magát elhatárolnia mind a Descartes-féle, mind a Spinoza képviselte szélsőséges állásponttól Isten szabadságát illetően. Szerinte Istennek abszolút szabadsága van arra nézve, hogy teremtsen-é egyáltalán valamit, vagy sem – de abban már nincs, hogy mit?
 Descartes teljesen „szabad kezet ad” Istennek, aki szerinte abszolút szuverén módon járhat el (hiszen még a racionalitás, a logika alapelvei sem „kötik meg a kezét”). Spinoza Istene determinált, mivel a világot szükségszerűnek tekinti.


A világ létezése – Leibniz számára – egyben Isten létezésének bizonyítéka. Az ú. n. kozmológiai argumentum nála úgy hangzik, hogy a világ létezése – az elégséges alap elve szerint – egy nem-kontingens létező (mint létesítő) létezését előfeltételezi.


Az első kérdés értelmes mivoltát számosan vitatták. Wittgenstein álláspontja: „értelmetlen azt mondani: csodálkozom a világ létezésén, mert nem tudom elképzelni, ne létezzék”.
 Wittgenstein szerint ezt a kérdést emberi lény nem teheti fel, kívülről feltehetetlen, az csakis evilágbeli szituációkra értelmezhető.


Csak a Leibniz-féle második kérdés értelmes, mivel az első kérdés nem az ember, hanem Isten számára merül fel. Leibniz metafizikája „kintről befelé” épül fel, míg Descartes-é „bentről kifelé”. Azaz az emberi elme introspektíve fellelt bizonyosságai jelentik számára a világ metafizikai fundamentumát,
 aki így megtalálta – külső – arkhimédészi pontját és megközelítése holisztikus karakterű. A szintetikus egésztől a filozófiai analízis útján jut el az egyedi létezőhöz, az emberi individuumhoz. Descartes a gondolkodó individuum elméjében – a módszeres kételkedés folyamata után fennmaradt – elemi bizonyosságokból szintetikusan építi fel a külvilágot.


A jezsuita Coplestonnal folytatott vitájában az agnosztikus Bertrand Russel úgy véli: a világ létezésének miértjére rákérdezni, illetve a létezés okát vagy (elégséges) alapját (reason-ját) keresni – logikai hiba. „A következőképpen illusztrálhatom – mondja Russel – minden létező embernek van (ugye) anyja. Ön (t. i. Copleston) ebből arra következtet, hogy az egész emberi nemnek is kell legyen anyja. Noha az emberi nemnek nyilvánvalóan nincs anyja – az egy másik logikai szféra.”
 Egy agnosztikus gondolkodó elemi szintű logikai bakugrásával van dolgunk: a konkrét létezőnek az elvont (absztrakt) létezővel való azonosításával.


Russel filozófiai „felmenője” David Hume (1711-1776) szerint nem hibás, hanem fölösleges további kérdést feltenni. Ugyanis, ha minden létező létezését megindokoltuk, nem marad további megválaszolandó kérdés. „De az egész – mondhatja Ön – megokolásra szorul… Azonban, ha már egy húsz részből álló együttes minden egyes elemének sajátos okait megmutattam, felette értelmetlennek tartanám, ha ezek után Ön még azt kérdezné: mi az oka az egész együttesnek. Ezt kielégítően feltártam, amikor a részek okát megmutattam.”


Miként Hume, Russel is úgy véli: csak a világban lévő egyes elemek létezésére lehet értelmesen és helyesen rákérdezni – pőre nominalizmus! –, magára a világéra sem. A különbség kettejük közt: Hume már a halmaz (-világ) absztrakt fogalmát is helyteleníti, mert – szerinte – a halmaz nem több vagy más, mint a világban lévő egyes létezők összessége. Vagyis nincs oly reziduális kérdés, amelyet a halmazzal kapcsolatban meg kéne válaszolnunk, minthogy az elemek összessége nem új entitás.


Russel arra hívja fel a figyelmet, hogy azon kérdések, amelyek egy halmaz összes elemével kapcsolatban értelmesek, magára a halmazra vonatkozóan (mint egy sajátos, másfajta entitásra) nem állíthatóak. A matematikus Russel pontos fogalmi különbséget tesz a halmaz és elemei között,
 és nem tagadja a halmazfogalom logikai létjogosultságát. Továbbá elfogadja azt is, hogy az üres halmaz, amelynek egyetlen eleme sincs, az is halmaz. Vagyis halmaz – matematikai értelemben – létezhet, ha elemei nincsenek is.


Russel ellenérve azon a ki nem mondott premisszán alapul, hogy a halmaz elemeinek tulajdonságai és relációi, illetve a rájuk vonatkozó kérdések nem vihetők át értelmesen magára a halmazra. Ez azonban nem általánosan – kivétel nélkül! – igaz tétel. Vannak ugyanis olyan halmazok, amelyek maguk is rendelkeznek elemeik valamely tulajdonságával
 és vannak olyanok, amelyek esetében ez nem áll fenn, vagy kérdéses, hogy egyáltalán fenn állhat-e?


Továbbá: vannak oly kérdések, melyek csakis a halmazra vonatkozóan értelmesek, de elemeit tekintve nem!


De Russel – Coplestonnal szemben felhozott – példájánál maradva, úgy érvelhetünk: igaz ugyan, hogy az emberiség anyjára vonatkozó kérdés értelmetlen, de az emberiség (mint halmaz!) létrejöttére vonatkozó kérdés nem az, sőt nem is felesleges! Még azután sem, hogy minden egyes ember (a halmaz valamennyi eleme) létrejöttét megindokoltuk már.


Russel – úgy látszik – az Univerzális Okság (vagy másképpen: az Elégséges Alap) Elvét nem tartja alkalmazhatónak a halmazra (a világegyetemre), csakis a halmaz elemeire: a világban lévő egyes létezőkre, eseményekre. Ám álláspontja éppen úgy indoklásra szorul, mint az ellenkezője – t. i. hogy a”van oka/alapja” predikátum átvihető az elemekről a halmaz egészére.


Hume másként érvel. Szerinte ha egy halmaz bármely elemének létezését megindokoltuk, akkor ezzel az elemek létezésének összességét is. Egyszerűen nincs további kérdés, nincs mit megválaszolni. A létezés összessége okát/indokát keresni – még az elégséges alap elvének, vagy az oksági törvények elfogadása mellett is – szükségtelen, nem pedig helytelen (mint Russel véli). Az elemek, az (evilági) létezők létrejötte konkrét, egyedi és szekuláris okokkal/indokokkal magyarázható – transzcendens alapra hivatkozni, a világ létezésének egy rajta kívüli okát keresni szükségtelen. Az elemek, az evilági létezők, az események létrejötte konkrét (egyedi és evilági) okokra hivatkozva magyarázható – transzcendens okra (alapra) hivatkozni – a világ létezésének egy rajta kívüli okát keresni, Hume szerint: szükségtelen.


Leibniz ezzel szemben az elégséges alap elvével konzisztensen felteszi a cur aliquid existat quam nihil?-kérdését. Gondolatmenete arra épül, hogy a „valami létezik” és a „semmi (sem) létezik” állapotok nem szimmetrikusak. Azaz nem az önmagában vett valami okára/alapjára kérdez rá, hanem a semmivel szembeállított valamiére, helyzetük aszimmetriájának feltevése mellett. Ez az aszimmetria igényel magyarázatot az elégséges alap elve értelmében. A semmi egyszerűbb és könnyebb, így a bonyolultabb és nehezebb fennállása indoklásra szorul. Választani nemcsak lehet, de kell is közülük. Az aszimmetria feltevése nélkül bármelyik eset (a valami vagy a semmi) fennállása további indoklás nélkül elfogadható volna. Így azonban indoklásra van szükség. Leibniz a valami alapját Istenben, a szükségszerűen létező létezésében találja meg. Isten = ultima ratio rerum, további indoklást nem igénylő létező, aki a világ létezésének szükséges feltétele. Az elégséges feltétel pedig az isteni fiat: Isten szabad döntése a valami létezése mellett. A világ létezése pedig – ami bizonyításra nem, csak indoklásra szorul – a fenti gondolatmenet szerint istenbizonyíték. A Leibniz-féle kozmológiai argumentum szerint, ha a szükségszerű létező lehetséges, akkor létezik is, mert ha a szükségszerű létező nem léteznék, akkor semmi sem létezne.


Érthető a leibnizi kérdésfeltétel úgy is (t. i. miért létezik egyáltalán valami?), hogy miért nem üres a világ (az univerzum) – de úgy is: miért létezik, mint az egyedi létezők – kompossibilis – sorozata, vagy még inkább egésze? E. Holze szerint
 az utóbbi értelmezés autentikusabb. Emellett szól a De originatione radicali rerum: „Tegyük fel: a Geometria elemei c. könyv öröktől fogva létezik s minden újabb példányát az előzőről másolják; ekkor nyilvánvaló: bár a mindenkori jelenben létező könyv létezését mindig meg tudjuk indokolni az azt megelőző könyvre való hivatkozással, amelyről másolták, de ezzel a módszerrel sohasem jutunk el a teljes indokláshoz (a ratio completa-hoz). Bármily messzire is menjünk vissza a múltbéli könyvek sorában, mindig megmarad kérdésünk: miért léteznek mindig ilyen könyvek? Miért vannak könyvek? És miért ily módon írták meg őket?


Ami igaz a könyvekre vonatkozóan, az igaz a világ különféle állapotaira is; minden következő állapot valahogyan a megelőző állapot másolata. S mindegy, milyen messzire megyünk vissza a korábbi állapotok sorában, nem jutunk el ily módon annak teljes indokához: t. i. miért létezik egyáltalán a világ, és miért olyan, amilyen.


A newtoniánus természetfilozófia alapállása szerint a világegyetem bármely (tetszés szerint vett időpontban vett) állapota meghatározható a newtoni mozgásegyenletek alapján, ha ismerjük egy megelőző állapot (releváns) paramétereinek értékét (az ún. kiindulási pontot vagy a peremfeltételeket).


A kauzalitás értelme a fizikában a „megelőző állapot” – „rákövetkező állapot” kapcsolatra redukálódik. E felfogás mentén érvel úgy Hume: semmiféle további kérdés nem marad fenn a halmaz egészére vonatkozóan, ha az elemek létrejöttének oka egy megelőző állapot terminusaiban keresendő. A jelenben ismert állapotokból pedig (a megfelelő mozgásegyenletek birtokában) vissza is következtethetünk a megelőző állapotokba – így a kezdeti állapotra is. Az egzisztencia és a létrejövés (miértjének) kérdése a kiinduló állapot kérdésére redukálódik. Ilyetén a metafizikai-teológiai kérdések elesnek, illetve a természettudomány hatáskörében válnak megoldhatóvá. A modern kozmológia (kozmogónia) bizonyos elméleteit
 számos természettudós, vagy a Katholikus Egyház is úgy tekintik, mint a teremtés elméletét.
 Stephen Hawking számol be arról
, hogy egy, a jezsuiták által rendezett kozmológiai konferencián, a pápai audiencián II. János Pál a következőket mondotta: „rendjén való, ha az univerzumnak a Big Bang utáni fejlődését tanulmányozzuk, azonban hagyjunk fel magának a Big Bang-nek a kutatásával, minthogy az a teremtés aktusa s mint ilyen az Istené. Örültem – fűzte hozzá Hawking – hogy a Pápa nem ismerte konferencia-előadásomat, amelyben arról a lehetőségről beszéltem, a téridő véges, de határtalan. Ami azt jelenti, hogy nincs kezdete, vagyis nem volt teremtés.”


A kérdés azonban nem az, hogy van-e első (kiinduló) elem a megelőző állapotok sorában (s akkor volt „teremtés”) vagy nincsen, azaz korlátlanul mehetünk vissza a megelőző állapotok sorában (ilyetén nem beszélhetünk „teremtésről”), hanem az, hogy az értelmesen feltehető kérdések mindahánya feltehető-é a kozmológia jelenlegi keretei között. Továbbá: a leibnizi alapkérdés: „miért van/létezik a világ?” – értelmes-e és megválaszolható-e a tudomány eszközeivel?


Más szóval: a létezés „miért”-jének kérdése helyettesítendő-e a kiinduló állapot kérdésével? NB.: Leibniz nem a kezdőpontra kérdez rá, s ezért nem történeti jellegű eseményként elemzi a teremtést, hanem arra: miért van egyáltalán a világ?


S ha a halmaz: a világegyetem valamennyi elemének létezését kielégítően meg(ind)okoltuk a megelőző állapotok terminusaiban, akkor ezzel megindokoltuk-e magának a halmaznak a létezését is? Továbbá: értelmes-e a létezők halmazáról beszélni, mely több mint elemei, állapotai összessége? Hume szerint igen, Leibniz szerint nem. Ugyanis ehhez szerinte az Elégséges Alap Elve értelmében egy transzcendens létező létezését és a teremtő akaratát: létezésére irányuló döntését kell még feltételeznünk. E következtetés kényszerítően igaznak tartásához univerzális érvényességet is fel kell tételeznünk. Vagyis: ez az elv nemcsak a halmazon belül (az elemekre), hanem magára a halmazra is érvényes. Bertrand Russel éppen ezt vonta kétségbe.


B. Mates (1986) Russel-hoz hasonlóan problematikusnak tartja az Elégséges Alap Elve felhasználását Isten létezésének bizonyítására. Leibniz szerint – írja Mates – „nemcsak azt kérdezhetjük meg, hogy miért létezik a világ egy adott állapota, hanem azt is, hogy miért létezik egyáltalán a világ; és hogy miért azok a törvényei, amik?


Az első kérdésre válaszként az adott állapotot megelőző állapotban és az állapotokat összekötő természeti törvényekben találjuk meg az elégséges alapot, de a másik kettőre másfajta indokot (reason) kell találni. Mert Leibniz szerint: a világ alapjának valami világon-kívülinek kell lennie. Az különbözik az állapotok azon láncaitól, vagy a létezők ama sorától, amelynek összessége (aggregatuma) alkotja a világot…, és mivel egy létező alapja (ratio) csakis egy másik létező dolog lehet, szükségszerűen kell léteznie egy metafizikailag szükségszerű létezőnek, azaz egy olyan lénynek, akinek lényege (esszencia) magába foglalja a létezést (egzisztenciáját).
 Így az Elégséges Alap Elve abból a követelményből, hogy semmi sem történik indokolatlanul (without reason), azzá a teljesen különböző követelménnyé változik, hogy mindennek van oka (cause).
 Mates szerint ez csúsztatás. S ez amiatt következik be, hogy Leibniz nem tesz rendszerbeli különbséget okok (cause) és indokok (reasons) között. Ezért az Elégséges Alap Elve, amennyiben azt az indokokra (reasons) vonatkozó követelményként interpretáljuk, nem más, mint a praedicatum inest subiecto elvének triviális korrolláriuma.


Amennyiben azonban így értelmezzük, hogy az okokra (causes) vonatkozik, akkor az ún. univerzális okság elvévé változik. S azzal, hogy összekeveri az okokat és indokokat, Leibniz arra a következtetésre jut: ha van értelme megkérdezni, hogy A miért B?, akkor kell legyen oka annak is, hogy A az B; pl. kell legyen oka annak, hogy miért vannak természeti törvények; vagy hogy a háromszög szögeinek összege 180 °, illetve miért létezik valami inkább, mint a semmi.
 Azaz egy fogalomzavar folyományának (s ilyetén értelmetlennek) tekinti magát a kérdésfeltevést is, ami az egymást követő világállapotok sorozatán kívülre: az univerzum egészére irányulna. Az Elégséges Alap Elvét vagy triviálisnak, vagy nem univerzálisan érvényesnek tartja.


Az Elégséges Alap Elvének érvényességét, univerzumra alkalmazhatóságát már Kant kétségbe vonta.
 Elfogadjuk, hogy a világ létezése olyasmi, aminek lehet, hogy van indoka (reason). De az is lehet, hogy nincs. Ugyanis anélkül, hogy tudnánk: igaz-e vagy hamis az Elégséges Alap Elve, nem tudjuk, mi a helyzet. Nem tudjuk: az univerzumon kívül létezik-e valami más is, hogy vajon végső (ultimate) és önmagában elégséges-e (self-contained).
 Egy olyan univerzumnak, amelynek a puszta létezése lehet a magyarázata (reason), alapul szolgálhat (warrants) ahhoz a kérdéshez: vajon van-e indoka (reason) a világegyetem létezésének?

II.


Azon modern kozmológiai elméletekben, amelyekben feltételezik: a világegyetemnek volt egy kezdeti, kiinduló állapota (t = 0) s azon tudósok, akik osztják Leibniz transzcendenciába vetett hitét, úgy teszik fel a kérdést, mint Einstein: „Mekkora szabadsága volt Istennek a kezdeti feltételek megválasztásában?”
 Hawking szerint „nem valami nagy választása lehetett, mert csak kevés olyan egyesített teljes elmélet van, amely konzisztens és megengedi az olyan bonyolult lények létezését is, mint amilyenek az emberek, akik képesek kutatni a világegyetem törvényeit és kérdéseket tesznek fel Isten természetére vonatkozólag is.


Leibniz második kérdése hasonló: miért éppen ezeket a kezdeti feltételeket és az e világban adott mozgástörvényeket választotta Isten? Miért éppen ez a világ aktuális a lehetséges világok közül? Válasza a Hawking-félénél határozottabb: t. i. Isten választása pontosan egy lehetőségre szűkül le.


A második kérdéssel Leibniz a kiválasztás elégséges alapját firtatja. Miután ugyanis Isten elhatározta, hogy legyen valami, el kell döntenie azt is, hogy mi legyen a végtelenül sok lehetőség közül. Míg egy tetszőleges világ létrejöttéhez elégséges Isten akarata, az aktualizálandó Világ kiválasztásához szükséges Isten belátása: racionális mérlegelése is. Isten választásának is meg kell legyen az elégséges alapja. Az nem lehet önkényes. Valamilyen kiválasztási elvvel összhangban kell, hogy történjék. Isten választásának elégséges alapját – Tentamen Anagogicum; De rerum originatione radicali; Monadológia; Theodicea – az Optimum Elvének
 követésében, azaz a legjobb, legtökéletesebb világ választásában találja meg. Ilyetén megindokolja egyben az aktuális világ unicitását. Ezt egy további metafizikai feltevéssel egészíti ki: a lehetséges létezők lényegük tökéletességével arányos létezésre törekvésének (conatus) tételezésével. Mint a De rerum originatione radicali-ban írja: „… fel kell ismernünk, abból a tényből, hogy valami létezik inkább, mint a semmi; hogy a lehetséges dolgokban… van egy bizonyos törekvés a létezésre, egyfajta késztetés az egzisztenciára. Egyszóval: a lényeg egzisztálni akar. Amiből az következik: az összes lehetséges dolog egzisztenciára tör, lényegük vagy realitásuk mértékében, azaz tökéletességük foka szerint… Ebből nyilvánvalóan belátható, hogy a lehetséges dolgok végtelen kombinációi és a lehetséges sorozatok közül az létezik aktuálisan, amely által a lényeg vagy a lehetőség maximuma jut egzisztenciára.


D. Blumenfeld
 a következő hat tézisben foglalja össze Leibniz álláspontját: „(1) minden lehetséges dologban van egy belső impetus a létezésre; (2) ez az impetus pontosan arányos a dolog tökéletességének a fokával; (3) a lehetséges dolgok konkurálnak egymással a létezésért oly módon, hogy egyesítik erőiket mindazon lényegekkel, amelyek kölcsönösen kompatibilisek, komposszibilisek; (4) a komposszibilis lényegek unikális sorral rendelkeznek s az a legnagyobb mérvű törekvéssel s így a legnagyobb mértékű tökéletességgel s így a legteljesebb törekvéssel rendelkezik; (5) a létezésért folytatott küzdelem elkerülhetetlen eredménye az, hogy a legtökéletesebb sorozat – azok a lehető legjobb világ – realizálódik; (6) s ha a lehetséges dolgok nem rendelkeznének ilyen impetussal, és nem viselkednének a fenti módon, akkor nem léteznék aktuális világ.”


Logikus kérdés ezek után: marad-e tere az isteni választásnak? Hiszen a tényleges világ így mintegy önmagát aktualizálja. Istennek – miután eldöntötte, hogy legyen valami – csak hagynia kellett, hogy a legjobb jöjjön létre. Ha a lehetséges létezők belső, lényegi tulajdonsága a létezésre törekvés, amelynek sikeressége tökéletességük mértékétől függ, akkor a lehető legtökéletesebb világ önmagát választja ki létezésre. Magától is szükségszerűen jön létre.


A Leibniz-szakirodalomban számosan ellentmondást látnak az isteni szabadakaratról és a létezésre törekvésről vallott leibnizi felfogások között. Burkolt spinozizmussal vádolják – mivel az általa Isten választási szabadságáról mondottak csupán fügefalevélként szolgálnak az egzigenciaelmélet spinoziánus álláspontjának elfedésére.


Leibniz több helyütt – így a Theodicea-ban is
 – elhatárolja magát a Spinoza-képviselte emanáció-doktrínától. Nem fogadja el azt az álláspontot, hogy a létezők tökéletességük mértékében önmaguktól (spontán) jönnek létre, s így – mint a sē, vagy per sē létezők – szükségszerűek. Leibniz szerint a világ metafizikailag nem, de fizikailag szükségszerű, „mert úgy van meghatározva, hogy az ellentéte (lehetséges, de) tökéletlenséget, vagyis morális abszurditást involválna.”


A Tökéletesség Elvének elfogadásával Isten – Leibniz szerint – az Extremum Elvet érvényesíti. „Világosan megérthető – írja a De rerum originatione radicali-ban – hogy a lehetőségek és ezek sorozatai kombinációl végtelensége miatt (az, ami létezik) leglényegesebbként vagy legtehetségesebbként jön létre. Ugyanis mindig van a dolgokban egy meghatározó elv (principium determinationis), amely a maximum-minimum által keresendő úgy, hogy maximális effektus jöjjön létre minimális erőfeszítéssel.”
 Az a világ aktuális, amelyben valamilyen paraméterek extremálisak. Leibniz szerint a mi világunkban ez éppen a „jóság”. Pontosabban: az aktuális világban a „jó” maximális, a „rossz” (mert ez is van a világban, hiszen a jó metafizikailag feltételezi a rosszat) minimális. Isten – modern matematikai terminológiával élve – egy optimumszámítási feladatot old meg a lehetséges világok közül egynek (és Leibniz szerint csak egynek) az aktualizálásra való kiválasztásával.


Az Extremum Elv érvényesül abban is, hogy (minden lehetséges világ s köztük) az aktuális világ a komposszibilis létezők
 maximális halmaza. Azaz a komposszibilis létezők plenuma nem hiányzik belőle és nem is adható hozzá egyetlen, a meglevő többivel komposszibilis, kompatíbilis létező sem. Vagyis minden, ami ebben a világban együttesen lehetséges, az létezik is. És semmi sem létezik, ami „nem fér” össze a meglévőkkel. Ezért Leibniz úgy definiálja a „létezőt”, mint „ami több dologgal komposszibilis, mint bármely vele imposszibilis dolog.”


Amikor tehát Isten kiválasztja az aktualizálandó lehetséges világot, mint olyat, amelyre az extremális sajátosságok a jellemzőek, akkor egyúttal a komposszibilis létezők oly maximális halmazát választja, amelyben minden egyes létező (a halmaz valamennyi eleme) egymástól függetlenül teremti meg tehát Isten e világban található létezők (kezdeti) összességét, hanem az összes komposszibilis létező együttesét – ahol is a kiinduló állapotban a teljes jövőbeli állapotsor: a világegyetem teljes jövője és minden egyes létező sorsa egyszerre adott.

